**שאלות חזרה + תשובות בהלכות בישול מתוך "פניני הלכה" – למועד קיץ תשע"ד / סיכם: זאב ירבלום**

בס"ד

1. **הסבירי את הקשר בין חטא אדם הראשון לבין איסור מלאכת בישול בשבת?**

אם אדם הראשון לא היה חוטא אז מלאכת הכנת המזון היתה נעשית בנחת ובקלות. אדם היה קוטף את מזונו מהעץ. בעקבות החטא הטבע כולו הדרדר ועל האדם לבצע מלאכות רבות כדי להכין את מזונו, לטרוח ולעמול להוציא לחם מן האדמה. אולם, בשבת אנו עולים למדרגה של מעין עולם הבא, מדרגה שמעבר לחטא ואנו לא צריכים לטרוח ולהכין בשבת את המזון ועל–כן בשבת נאסרו מלאכות הקשורות להוצאת המזון מהאדמה ובהן מלאכת אופה שמלאכת בישול כלולה בה.

1. **מהי הגדרת מלאכת בישול?**

מלאכה המכשירה או משביחה את המאכל ונעשית ע"י חום האש באמצעות בישול, אפייה או צלייה.

1. **האם יש איסור בישול מהתורה במאכלים שניתן לאוכלם ללא בישול?**

אם הבישול משביח אותם – אסור לבשלם מהתורה. לדוג': בישול מים.

אך אם הבישול אינו משביח אותם – האיסור מדברי חכמים.

1. **מהו הבישול האסור מהתורה?**

כל פעולה שגורמת לאוכל להפוך ממצב חי למבושל:

1. בישול באש או בתולדות אש (=חום שנולד מהאש למשל: מחבת שהתחממה באש ומיד לאחר שהורדנו אותה מהאש טיגנו בה ביצה. היא התבשלה מהחום של המחבת שנוצר על-ידי האש).
2. בישול בדרך שרגילים לבשל. לכן בימינו מי שמבשל במיקרוגל – עובר על איסור בישול מהתורה משום שאנו רגילים לבשל במיקרוגל.
3. **מה הם שני איסורי חכמים שיש במלאכת הבישול בשבת?**

חכמים תיקנו שתי גזירות:

1. אסור לעשות דבר שעלול לגרום לאדם להגביר את האש ("לחתות בגחלים" – כלומר לערבב את הגחלים כדי להגביר את החום). למשל: אסור להניח לפני כניסת שבת תבשיל שאינו מבושל על גבי אש לא מכוסה (כמו כיריים גז) כדי שלא יבוא להגביר את האש בשבת ויעבור על איסור בישול.
2. אסור לעשות פעולה שנראית כבישול. למשל: אסור להניח מאכל שכבר התבשל והוא התקרר, על גבי אש לא מכוסה.
3. **כמה איסורים יש במלאכת בישול בשבת?**

שלושה איסורים: איסור בישול מהתורה ועוד שתי גזירות חכמים: א. לא לעשות פעולות שעלולות לגרום לו להגביר את האש. ב. לא לעשות פעולות שנראות כמו בישול.

1. **מהו הכלל היסודי בהלכות שבת ומהו הרעיון שעומד מאחוריו?**

הכלל היסודי הוא שאסור ליצור דבר חדש. הרעיון שעומד מאחורי הכלל הוא שכמו שה' יצר את הבריאה בשישה ימים ושבת ביום השביעי, גם אנו שמצווים להידבק במידותיו של ה' ולקבוע את השבת כיום מנוחה, עלינו לשבות בו ולא ליצור שום דבר חדש וזאת על-מנת שנוכל בשבת להתבונן בעולם שברא ה' ולהתחזק באמונה.

1. **כיצד בא לידי ביטוי הכלל היסודי במלאכת בישול בשבת?**

אסור לבשל בשבת כי הבישול הופך את המאכל לבעל מעמד חדש. המאכל נהפך מדבר "חי" לדבר "מבושל". אבל אם המאכל כבר מבושל אז אין איסור לחמם אותו כי החימום לא יוצר במאכל מהות חדשה גם אם הוא משביח אותו.

1. **הסבירי את הכלל: "אין בישול אחר בישול"?**

אם המאכל כבר מבושל – לא ניתן לבשל אותו שוב ולכן כאשר מחממים אותו אז זה לא נקרא בישול (גם אם

החימום הופך אותו ליותר טעים).

1. **מתי האוכל נחשב מבושל שאז מותר לחמם אותו ואין בו איסור בישול?**

נחלקו בזה הראשונים:

יש דעה שאם המאכל ראוי לאוכלו בשעת הדחק (שליש בישולו) אז הוא נקרא מבושל.

אולם להלכה נקבעה דעה אחרת: המאכל נחשב מבושל משעה שנגמר בישולו וניתן להגישו לפני האורחים בלי להתנצל.

לכן, חשוב לדעת לפני שמחממים מאכל בשבת, אם נגמר בישולו של המאכל והוא מבושל כל צרכו.

1. **מה אסור לעשות בתבשיל שאינו מבושל כל צרכו על גבי הפלטה בשבת?**
2. אסור להזיז את הסיר שעל הפלטה למקום חם יותר בפלטה.
3. אסור להניח על הסיר מגבת כדי להיטיב את החום.
4. אם פתחו את מכסה הסיר כדי לבדוק את מצב התבשיל - אסור לסגור את המכסה שוב כי זה עשוי לזרז את הבישול.

אולם כאשר התבשיל מבושל כל צרכו **מותר** לעשות את כל הדברים הללו כי "אין בישול אחר בישול".

1. **מה הדין של חמין שהתבשל כל צרכו אך העצמות שבו עדיין קשות ולא התבשלו?**

הדבר תלוי. למי שרגיל לאכול גם את העצמות – אז כל זמן שלא נגמר בישולן, החמין אינו נחשב כמבושל כל צרכו ואסור לכסותו ולהיטיב את חומו.

לעומת-זאת לאנשים שלא אוכלים את העצמות – החמין נחשב מבושל כל צרכו.

1. **מהי הכוונה "חום שהיד סולדת בו"?**

"חום שהיד סולדת בו" שאמרו חכמים הכוונה לשיעור החום הנמוך ביותר שמסוגל כבר לבשל. ישנו ספק למה הכוונה מבחינת הטמפרטורה. לפי דעה אחת: הכוונה לחום שהיד לא מסוגלת בכלל לגעת בו אפילו לכמה שניות (71 מעלות). לפי דעה שניה: הכוונה לחום שאם ניגע בו מספר דקות הוא לא יהיה נעים לנו (45 מעלות).

1. **כיצד הכריעו הרבה פוסקים בין שתי הדעות?**

הרבה פוסקים הכריעו להחמיר לפי כל הדעות ולכן אסור להניח מאכל חי בתור סיר שהחום שלו 45 מעלות ומעלה וכן אסור להניח מאכל חי בסמוך לאש במקום שיוכל להתחמם לחום של 45 מעלות ומעלה.

1. **מתי יש איסור בישול במים ומתי אין?**

איסור בישול במים הוא העלאת החום שלהם מחום שהיד אינה סולדת בו לחום שהיד סולדת בו ולכן יש להיזהר לחמם את המים לחום הנע בין 45 ל-71 מעלות.

לעומת זאת אם מחממים מים קרים לחום הנמוך מ-45 מעלות או שמניחים אותם ליד הפלטה במקום שחומם לא יגיע לחום זה – הדבר מותר. וכן אם המים כבר הגיעו לחום שמעל 71 מעלות – הם נחשבים מבושלים ומותר להוסיף ולחמם אותם כי אין בישול אחר בישול.

1. **הביאי שיטה נוספת להגדרת "חום שהיד סולדת בו" שאפשר לסמוך עליה בשעת הצורך?**

לפי השיטה הנוספת: כל משקה או מאכל שרוב האנשים אינם יכולים לאכלו או לשתותו בבת אחת , סימן הוא שזה חום שהיד סולדת בו.

1. **מה אסרו חכמים ביחס לחימום מים מחשש שמא יבשלם?**

חכמים אסרו להניח מים במקום שהם עלולים להגיע לחום שהיד סולדת בו ואפילו אם יעמוד שם אדם וישגיח שהמים לא יתחממו יותר מדי, יש חשש שמא יסיח את דעתו והמים יגיעו לחום שהיד סולדת בו.

1. **האם מותר לחמם בשבת מאכל מוצק?**

כאשר מדובר במאכל מוצק שמבושל כל צרכו חל לגביו הכלל כי "אין בישול אחר בישול" ומותר לחמם אותו לחום שהיד סולדת בו (בתנאי שהפעולה לא תראה כבישול).

1. **מהי מחלוקת הראשונים לגבי החלת הכלל "אין בישול אחר בישול" בתבשילים נוזליים?**

יש ראשונים שקבעו כי גם על מרק מבושל חל הכלל ש"אין בישול אחר בישול" ולכן מותר לחמם בשבת מרק שהיה במקרר.

לדעת ראשונים אחרים: הכלל "אין בישול אחר בישול" חל רק על תבשיל מוצק, אולם בתבשיל נוזלי שנגמר בישולו והוא התקרר - כל חימום שלו לחום שהיד סולדת בו אסור מפני שנחשב לבישול.

1. **מהו הנימוק של הראשונים שסברו כי הכלל "אין בישול אחר בישול" לא חל בתבשיל נוזלי?**

ההבדל בין מאכלים מוצקים לנוזליים הוא, שבמאכלים מוצקים עיקר הבישול הוא ביצירת הטעם המבושל ואין הבדל גדול אם הם קרים או חמים ולכן ברגע שמאכל מוצק התבשל לגמרי וקיבל את טעמו המבושל, מותר לחמם אותו שוב ואין בזה בישול.

לעומת-זאת בתבשילים נוזליים - החום הוא חלק מהותי מהבישול שלהם ויש הבדל גדול בין מרק קר למרק חם ולכן יש בהם בישול אחר בישול.

1. **הביאי שלוש דעות בפוסקים לגבי חימום תבשיל נוזלי.**
2. לדעת השולחן ערוך: בנוזל "יש בישול אחר בישול" ולכן אסור בשבת לחמם מרק קר וכן נוהגים הספרדים.
3. לדעת הרמב"ם: בנוזל "אין בישול אחר בישול" ולכן מותר בשבת לחמם מרק קר וכן נוהגים התימנים.
4. לדעת הרמ"א: נוזל קר לגמרי – אסור לחמם על הפלטה, אך נוזל שלא התקרר לגמרי – מותר לחמם על הפלטה (לדעתו באופן עקרוני "אין בישול אחר בישול" בנזול אך אם הנוזל קר לגמרי אסור לחממו מדברי חכמים) וכן נוהגים האשכנזים.
5. **מה יעשה אדם שנוהג לפי השולחן-ערוך או הרמ"א שמתארח אצל תימני הנוהג לפי הרמב"ם?**

מותר לו לאכול מהמרק שהוציא המארח מהמקרר וחימם, כיוון שהמארח נהג כהלכה לפי המנהג שלו, מותר לכל יהודי לאכול לכתחילה מהתבשיל שלו. אבל אסור למי שנוהג שולחן-ערוך או כרמ"א לבקש ממי שנוהג כרמב"ם לחמם עבורו מרק כי לפי המנהג שלו הדבר אסור ולכן אסור לו לבקש זאת מחבירו.

1. **מה הדין בתבשיל קר שבו רוב המאכל הוא מוצק אך יש שם גם רוטב נוזלי?**

לדעת השולחן ערוך אסור לחמם את הסיר בגלל הרוטב שבו. הפתרון לכך הוא, להוציא מתוך הסיר את המאכל המוצק ולחמם אותו לבד ואין חוששים למעט רטיבות שנשארת על המאכל המוצק כי לנוזלים אלו אין חשיבות והם בטלים למאכל המוצק.

1. **מה הדין בתבשיל קרוש כמו רוטב פטריות שבעקבות חימום יהפוך לנוזלי?**

דינו כתבשיל שאינו נוזלי שמותר לחמם אותו. אולם למנהג אשכנז לכתחילה אין לחממו כי הם סוברים שלכתחילה אין לעשות פעולה שתגרום למאכל להפוך ממוצק לנוזל כי זה כמו הולדה של דבר חדש. אך אם הרוטב טפל לאוכל המוצק, גם למנהג אשכנז מותר לכתחילה לחמם את המאכל עם הרוטב הקרוש שיהפוך לנוזלי.

1. **הסבירי מהו כלי ראשון ומה דינו?**

כלי ראשון הוא הכלי שהתבשל על גבי האש (למשל: סיר או מיחם מים) ולכן גם דפנותיו התחממו והוא שומר על חומו זמן ממושך.

אם יש בכלי ראשון נוזל או תבשיל חם שהיד סולדת בו והוא לא מונח על אש או על פלטה – אסור להכניס לתוכו מאכל שאינו מבושל כי הוא עלול להתבשל.

1. **הסבירי מהו כלי שני ומה דינו?**

כלי שהעבירו אליו מאכל חם מתוך כלי ראשון (למשל: קערה, כוס). כלי זה אינו מסוגל לבשל מאכלים חיים שמכניסים לתוכו חוץ ממאכלים הנחשבים ל"קלי בישול" (=מאכלים כדוגמת דגים מסוימים שמתבשלים במהירות ובקלות ואפילו בכלי שני).

ובכל-זאת הלכה למעשה אין להניח בכלי שני מאכל שאינו מבושל בגלל:

1. איננו יודעים אילו מאכלים נחשבים "קלי בישול" (חוץ ממים ושמן שאינם קלי בישול ולכן רק אותם מותר להכניס לכלי שני).
2. הכנסת מאכל שאינו מבושל לתוך כלי שני נראית כבישול ואסורה מגזירת חכמים.
3. **הסבירי מהו כלי שלישי ומה דינו?**

כלי שלישי הוא הכלי שהעבירו אליו מאכל חם מתוך כלי שני (כמו: צלחת). כלי זה אינו מבשל בכל מקרה.

1. **מהו עירוי ומה דינו?**

עירוי הכוונה לשפיכה של מים חמים או תבשיל חם מתוך כלי על מאכל שאינו מבושל.

אסור לערות מכלי ראשון על מאכל לא מבושל כי זה בישול.

מותר לערות מים חמים מתוך כלי שני על מאכל לא מבושל כי זה לא מבשל.

1. **כיצד מותר להכין "מנה חמה" של מרק או אורז בשבת?**

מותר לערות מים חמים מכלי שני לתוך המנה חמה. (אסור להכין פירה בשיטה זו משום איסור לישה).

1. **כיצד מותר להכין תה בשבת?**

צריך לערות את המים החמים לכוס אחת (כלי שני) וממנה לכלי שלישי ולתוכו מותר להכניס שקית תה.

1. **מדוע לא ניתן להכין תה בכלי שני?**
2. יש חשש שעלי התה הם מ"קלי הבישול".
3. יש סוברים שאסרו חכמים להכניס לכלי שני מאכל שלא עבר בישול משום שהוא נראה כמבשל.
4. **מהי המחלוקת שיש לגבי הכנת תה בכלי שלישי?**

יש שהחמירו שלא להכין תה אפילו בכלי שלישי בגלל הצבע שיוצא מתוך שקית התה, שזה סימן שהתה מתבשל בקלות רבה.

אולם לדעת רוב הפוסקים – כלל מוחלט הוא שאין בישול בכלי שלישי ומותר להכניס גם מאכל לא מבושל לתוכו. בנוסף, הצבע שיוצא מהשקית זה לא סימן לבישול כי גם אם יכניסו שקית תה לתוך מים של 40 מעלות שלא מבשלים – יצא צבע מהשקית תה.

1. **כיצד ניתן בכל-זאת להכין תה בכלי שני?**

אם הכינו מערב שבת תמצית תה נוזלית מותר לשפוך אותה בשבת לתוך המים החמים שבכלי שני שכן תמצית נוזלית אינה מ"קלי הבישול" ומזיגתה לכוס לא נראית כפעולת בישול.

אמנם, יש הנזהרים שלא לצבוע משקים בשבת ולכן מוזגים את התמצית לכלי שלישי ומערים לתוכו מים חמים מכלי שני ואז אין בזה חשש צביעה.

1. **כיצד ניתן להוסיף מים לתמצית תה שנגמרה בשבת ונשארו בה רק עלי התה?**

מותר לשפוך מים חמים מכלי ראשון לכלי שני וממנו לערות מים לתוך עלי התה ובכך יכינו תמצית נוספת. אין לחוש לבישול כי עלי התה הללו כבר נתבשלו בערב שבת ואין לגביהם יותר איסור בישול.

1. **האם מותר בשבת למזוג מים חמים מהמיחם לתוך כוס שיש על דפנותיה רסיסי מים?**

דעה א: הואיל ואיסור בישול מהתורה חל גם על טיפות מים ספורות – הדבר אסור משום שהמים החמים יבשלו את רסיסי המים הקרים. ולכן יש לנגב את הכוס היטב ורק אח"כ למזוג לתוכה מים חמים.

דעה ב: אין צורך לנגב את הכוס כי: 1. אין זו דרך בישול. 2. ספק אם יהיו טיפות שיתבשלו וגם אם יהיו, זה לא מרצונו ומדעתו של האדם שלא התכוון לבישול הטיפות הללו.

1. **מה הדין בגוש מאכל חם (כמו: חתיכת פשטידה, תפוח אדמה) לעניין איסור בישול?**

לדעת רוב הפוסקים: חלים עליו הכללים לגבי כלי ראשון, שני וכו' ולכן אם הוא מונח בתוך כלי שלישי הוא לא יכול לבשל שום מאכל.

אולם, יש פוסקים שמחמירים וקובעים: כל הכללים לגבי כלי ראשון, שני וכו' נאמרו דווקא במאכלים נוזליים או רכים הבאים במגע עם הדפנות הקרות של הכלים ולכן אחרי שהועברו מכלי לכלי, אין בכוחם לבשל כשהם בכלי שלישי. לעומת-זאת בגושי מאכל כמו חתיכת בשר, פשטידה, תפוח-אדמה – מאחר שהם עשויים כגוש החום נאגר בתוכם והם לא מושפעים מדפנות הכלי ולכן כל עוד הגושים חמים בחום שהיד סולדת בו, אפילו אם הם מונחים בכלי עשירי יש בכוחם לבשל!

הלכה למעשה מאחר והדבר נוגע לאיסור תורה – ראוי להחמיר. אולם אם יש ספק נוסף האם יש בכך בישול, אפשר להקל לכתחילה. לכן, כל זמן שאפשר לגעת בגוש – יש ספק אם "היד סולדת בו" ואין לחשוש שמא יכול לבשל.

אם ברור לגבי הגוש שהחום שלו הוא חום שהיד סולדת בו מותר:

1. לתת עליו רוטב קר שעבר בישול, לפי הדעה ש"אין בישול אחרי בישול" בנוזל.
2. מותר לתת עליו מלח הואיל ואינו מתבשל כבר בכלי ראשון שלא עומד על-גבי האש
3. מותר להניח מלפפון חמוץ וירקות עליו, משום שאין כוונה לבשלם.

אבל אסור להניח תבלינים חיים כמו פפריקה ופלפל על גוש לוהט, מפני שיש תועלת בבישולם שכן טעמם ייספג היטב במאכל.

1. **האם מותר בשבת להעביר מאכל ממצב מבושל לצלוי או ממצב אפוי למבושל?**

לדעת רוב הראשונים: אין בזה איסור הואיל ועל-ידי חום האש המאכל כבר עבר ממצב חי למצב מבושל, אפוי או צלוי – אין בו יותר איסור בישול. שינוי מצבו מצלוי או אפוי למבושל ולהפך – לא נחשב בישול אלא נתינת טעם נוסף שאין בה איסור.

לדעת רבי אליעזר ממיץ: שינוי מצב המאכל נחשב כבישול חדש. לכן אסור להכניס לחם אפוי לתוך סיר של תבשיל כי אז הופכים את הלחם מאפוי למבושל ואפילו אם מרק חם נמצא בכלי שני – יש לחוש שהלחם הוא מ"קלי הבישול" שעלול להתבשל בכלי שני. לפי דעה זו נוהגים האשכנזים וכן חלק מהפוסקים הספרדים.

אמנם, גם לפי המחמירים - בדיעבד אם בישלו דבר אפוי – המאכל לא נאסר כי בדיעבד ניתן לסמוך על דעת המתירים.

1. **האם מותר לטבול בשבת ביסקוויט בתה?**

לפי מנהג רוב ישראל המחמירים בדין ומקפידים שלא לבשל דבר אפוי, מי שרוצה לטבול ביסקוויט בתה או בקפה צריך שהתה או הקפה יהיו בכלי שלישי שאינו מבשל. מי שרוצה לטבול לחם במרק – אם יעביר את המרק מהסיר לצלחת באמצעות מצקת, אז הצלחת תיחשב כלי שלישי שמותר לטבול בו את הלחם.

1. **הסבירי מהו איסור "מגיס"?**

ערבוב המאכל בסיר משפר את איכות האוכל ולכן מי שמערבב בשבת תבשיל שלא נתבשל כל צרכו עובר באיסור תורה. פעולת הערבוב נקראת בלשון חכמים "מגיס".

1. **האם יש איסור מגיס כאשר הסיר לא עומד על האש?**

כל עוד שהתבשיל אינו מבושל כל צרכו והיד סולדת בו – אסור מהתורה להגיסו – גם אם הוא ירד מהאש.

1. **האם מותר להוציא מאכל מתוך סיר שלא התבשל כל צרכו?**

חכמים אסרו זאת משום שלקיחת המאכל תגרום לתנועה בסיר וזו פעולה של הגסה. גם אם הסיר ירד מהפלטה – כל עוד המאכל שבו אינו מבושל כל צרכו – אסור להוציא ממנו דבר וצריך לחכות שהתבשיל יתקרר עד שהיד לא תהיה סולדת בו.

1. **מה הדין לגבי הוצאת אוכל מתוך סיר ובו תבשיל המבושל כל צרכו?**

לפי מנהג חלק מהספרדים: כאשר נגמר הבישול, מותר לקחת מתוך הסיר את המאכל הרצוי ואין חשש לבישול נוסף (לדעה זו – אין לערבב את התבשיל בעודו על האש כי הוא נראה כמבשל).

למנהג האשכנזים וחלק מהספרדים: כל זמן שהתבשיל על הפלטה – גם אם נגמר בישולו – לא מוציאים ממנו מאכלים, אלא מורידים את הסיר מהפלטה ורק אחר-כך מוציאים ממנו אוכל. אמנם, בשעת הצורך גם המחמירים - מקילים להוציא אוכל מסיר שנגמר בישולו והוא על גבי האש.

1. **האם מותר להוסיף מים קרים מהברז לסיר חמין שהנוזלים שבו התנדפו ויש חשש שהחמין יישרף?**

אסור להוסיף מים קרים לסיר החמין מחשש שיתבשלו.

1. **אם יש מיחם מים חמים על הפלטה – האם מותר לערות ממנו מים חמים לתוך סיר החמין שנוזליו התנדפו?**

לדעת רוב הפוסקים: הדבר מותר משום שהחום של המים שבמיחם הוא חום שהיד סולדת בו ולכן המים

המבושלים לא יכולים להתבשל שוב בסיר החמין.

דעה אחרת: אסור לעשות זאת כי ברגע שייערו את המים החמים לתוך הסיר הם ירדו ממעמד של כלי ראשון למעמד של עירוי שאין בכוחו לבשל וכאשר יכנסו לסיר החמין הם יהפכו שוב למעמד של כלי ראשון שמבשל.